
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2011

	Nr.
	27/370 


R A P O R T
asupra propunerii legislative privind completarea Legii nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 463 din 27 iunie 2011, cu dezbaterea pe fond, în procedură obişnuită, a propunerii legislative privind completarea Legii nr.263/2010 privind sistemul unitar de pensii publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.430/12.04.2011)

· avizul negativ al Consiliului Economic şi Social (nr.852/25.03.2011)
· avizul negativ al Comisiei pentru buget, finanţe şi bănci (nr.328/15.09.2011)

· avizul negativ al Comisiei juridice, de disciplină şi imunităţi (nr.31/716/04.07.2011 )

· avizul favorabil al Comisiei pentru egalitatea de şanse pentru femei şi bărbaţi (nr.37/467/15.09.2011)

· punctul de vedere negativ al Guvernului (nr. 1269/26.05.2011).

Propunerea legislativă are ca obiect de reglementare completarea alin.(4) al art.64 din Legea nr.263/2010 privind sistemul unitar de pensii publice, în sensul reducerii procentului utilizat la calculul cuantumului pensiei anticipate parţiale şi diferenţierii acesteia în funcţie de stagiul complet de cotizare.
Comisia propune Plenului Camerei Deputaţilor respingerea  iniţiativei legislative din următoarele considerente: 
· în mod eronat, proiectul propune completarea art.64 din Legea nr.263/2010, care reglementează pensia anticipată, în timp ce în cuprinsul proiectului se face referire la pensia anticipată parţială, în realitate fiind vorba de completarea art.65 alin.(4) din legea mai sus menţionată;

· reducerea procentului utilizat la calculul cuantumului pensiei anticipate parţiale determină o creştere a numărului de beneficiari şi implicit o majorare a cheltuielilor bugetului asigurărilor sociale de stat.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 21 septembrie 2011 a participat, în conformitate cu prevederile art.55 din Regulamentul Camerei Deputaţilor, doamna Domnica Doina Pârcălabu, preşedintele Casei Naţionale de Pensii Publice. 
La lucrările comisiei au fost prezenţi 23 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi (5 voturi împotrivă).

Propunerea legislativă a fost respinsă de Senat în şedinţa din 22 iunie 2011.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre

                  Kerekes Karoly

Şef serviciu Elena MESAROŞ
Întocmit,

Expert parlamentar Geta DOANĂ

